Brian Mikkelsen (KF), 2009-01-20:
Efter beslutningsforslaget pålægges regeringen at fremsætte et forslag, der gennemgående reviderer reglerne om vagtvirksomhed.
Det påpeges i bemærkningerne til beslutningsforslaget, at der er tale om et regelsæt, der med ganske få undtagelser ikke er blevet revideret i de seneste 20 år.
Det fremgår endvidere, at formålet med beslutningsforslaget bl.a. er at mindske risikoen for grove røverier mod værditransporter, der flere gange har vist sig at være gennemført på baggrund af insiderviden.
Som justitsminister er jeg meget lydhør over for alle forslag, som på nogen som helst måde kan medvirke til at forhindre grove røverier.
Enhver, som har fulgt de seneste års udvikling inden for røverier mod banker og værdihåndteringsvirksomheder, vil nok medgive, at det er yderst relevant at holde et vågent øje med, om kravene til sikkerhed omkring udøvelse af vagtvirksomhed kan forbedres.
Hårde tider kalder på nye initiativer i kampen mod den grove kriminalitet.
Derfor er jeg også glad for at oplyse Folketinget om, at der allerede er en dialog mellem Justitsministeriet og vagtbranchen.
I slutningen af september blev der således holdt et møde med rigspolitiet og repræsentanter for den samlede vagtbranche, dvs. såvel arbejdsgivere som arbejdstagere og vagtselskabernes brancheorganisation.
Branchen orienterede på mødet om sine ideer og ønsker til ændringer af de eksisterende rammer for udøvelse af vagtvirksomhed, navnlig ideer om at skærpe vilkårene for meddelelse af autorisation og de uddannelsesmæssige krav til godkendelse af personale.
I forlængelse af mødet og efterfølgende drøftelser med rigspolitiet og vagtbranchen har Justitsministeriet bedt rigspolitiet om at nedsætte en arbejdsgruppe med deltagelse af rigspolitiet og repræsentanter for vagtbranchen.
Arbejdsgruppens opgave vil være at komme med et oplæg til, hvordan der kan ske en styrkelse af rammerne for udøvelse af vagtvirksomhed.
Arbejdsgruppen skal i den forbindelse bl.a. overveje, om de eksisterende krav til uddannelse af vagter er tilstrækkelige, og om der bør fastsættes nye vilkår for meddelelse af autorisation, som f.eks. krav til sikkerhedsstillelse.
Arbejdsgruppen skal også overveje rammerne for politiets kontrol med udøvelsen af vagtvirksomheden.
Arbejdsgruppens forslag vil herefter blive drøftet med branchen på en række møder i Justitsministeriet, hvor der også vil blive drøftet, om der er behov for ændringer på andre områder end dem, som arbejdsgruppen har behandlet.
Justitsministeriet vil i den forbindelse overveje, i hvilket omfang kravene til private vagtvirksomheder eventuelt bør overføres til offentlig vagtvirksomhed.
Konkluderende: Jeg er helt enig med forslagsstillerne om, at det er på tide at kigge reglerne om vagtvirksomhed efter i sømmene.
Derfor har vi altså også for et halvt års tid siden taget det initiativ.
Der er igangsat et formaliseret arbejde på området, så det sikres, at såvel rigspolitiet som vagtbranchen kan komme med aktuelle og relevante indspark til, hvordan de rejste problematikker mest hensigtsmæssigt håndteres i den praktiske virkelighed.
Og på den anførte baggrund vil det efter min opfattelse - det håber jeg også at forslagsstillerne vil være enige i - være meget uhensigtsmæssigt allerede nu at lægge sig fast på bestemte løsninger, som der bliver lagt op til.
Der bør være tid til, at arbejdsgruppen kan afslutte sine overvejelser sammen med branchen, og tid til at tilvejebringe det bedst mulige beslutningsgrundlag, inden der træffes beslutninger på området.
Det er den sagligt rigtigste måde at gøre det på, det er også den resultatorienterede måde at gøre det på.
Så tak for de gode ideer, tak for forslaget.
Vi er som sagt i gang med det, og jeg regner med, at alle Folketingets partier vil kunne bakke op om de ting, som vi bliver enige om i slutningen af året.
Derfor kan regeringen ikke støtte beslutningsforslaget.